ΚΑΝΟΝΙΣΜΟΣ (ΕΟΚ) αριθ. 3734/92 ΤΗΣ ΕΠΙΤΡΟΠΗΣ της 22ας Δεκεμβρίου 1992 για λεπτομέρειες εφαρμογής του κανονισμού (ΕΟΚ) αριθ. 3438/92 του Συμβουλίου για την πρόβλεψη ειδικών μέτρων για τη μεταφορά ορισμένων νωπών οπωροκηπευτικών που κατάγονται από την Ελλάδα και αποστέλλονται κατά το 1992

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3438/92 του Συμβουλίου της 23ης Νοεμβρίου 1992 για την πρόβλεψη ειδικών μέτρων για τη μεταφορά ορισμένων νωπών οπωροκηπευτικών που κατάγονται από την Ελλάδα (1), και ιδίως το άρθρο 3,

Εκτιμώντας:

ότι με τον κανονισμό (ΕΟΚ) αριθ. 3438/92 καθιερώθηκε ειδική προσωρινή αποζημίωση για τις αποστολές κατά το 1992 και το 1993, με φορτηγά οχήματα, με πλοία ή με βαγόνια ψυγεία, από την Ελλάδα με προορισμό τα άλλα κράτη μέλη, με εξαίρεση την Ιταλία, την Ισπανία και την Πορτογαλία, ορισμένων νωπών οπωροκηπευτικών που κατάγονται από την Ελλάδα-

ότι πρέπει να καθοριστούν οι αποστολείς και οι αποστολές που μπορούν να δικαιούνται κατά το 1992 αυτή τη χρηματική αντιστάθμιση, καθώς και οι ελάχιστες ενδείξεις που πρέπει να περιλαμβάνονται στην αίτηση χορηγήσεώς της-

ότι γι' αυτό είναι ανάγκη να καθοριστούν οι πληροφορίες που πρέπει να διαβιβάσει στην Επιτροπή η αρμόδια ελληνική αρχή και η προθεσμία εντός της οποίας οι πληροφορίες αυτές πρέπει να διαβιβαστούν-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ειδική προσωρινή αποζημίωση που αναφέρεται στο άρθρο 2 του κανονισμού (ΕΟΚ) αριθ. 3438/92 χορηγείται:

α) στους αποστολείς, φυσικά ή νομικά πρόσωπα, οι οποίοι έχουν πραγματικώς επιβαρυνθεί χρηματικώς με τη δαπάνη των εν λόγω αποστολών-

β) στις αποστολές που έχουν εγκαταλείψει την ελληνική επικράτεια κατά τη διάρκεια του έτους 1992-

γ) στις ποσότητες που πραγματικώς εισήχθησαν σε ένα κράτος μέλος πλην της Ιταλίας, της Ισπανίας και της Πορτογαλίας.

Άρθρο 2

1. Η αίτηση για τη χορήγηση της προσωρινής ειδικής αποζημίωσης υποβάλεται στην αρμόδια ελληνική αρχή το αργότερο εντός δύο μηνών από της ενάρξεως ισχύος του παρόντος κανονισμού. Περιλαμβάνει ιδίως:

α) το ονοματεπώνυμο ή την εταιρική επωνυμία του αιτούντα και τη διεύθυνσή του-

β) τις συνολικές ποσότητες των προϊόντων που πληρούν τους όρους του άρθρου 1 του κανονισμού (ΕΟΚ) αριθ. 3438/92 και του άρθρου 1 του παρόντος κανονισμού, εκφρασμένες σε καθαρό βάρος, κατανεμημένες κατά προϊόν και κατά αποστολή-

γ) για κάθε αποστολή:

- τη συνολική ποσότητα εκφρασμένη σε καθαρό βάρος, κατανεμημένη κατά προϊόν,

- το κράτος μέλος προορισμού,

- το ή τα μέσα μεταφοράς που χρησιμοποιήθηκαν,

- το τιμολόγιο των δαπανών μεταφοράς, που έχει εκδοθεί στο όνομα του αιτούντα και έχει εξοφληθεί ή αντίγραφο του εγγράφου μεταφοράς αν από αυτό μπορεί να διαπιστωθεί το άτομο που επιβαρύνθηκε χρηματικώς με τη δαπάνη της εν λόγω αποστολής,

- αντίγραφο της τελωνειακής διασαφήσεως αναχωρήσεως από την Ελλάδα,

- αντίγραφο της τελωνειακής διασαφήσεως εισαγωγής των προϊόντων κατά την άφιξή τους στο κράτος μέλος προορισμού ή άλλο επίσημο ισοδύναμο έγγραφο,

- δήλωση του αιτούντα που βεβαιώνει ότι τα προϊόντα της εν λόγω αποστολής κατάγονται από την Ελλάδα.

2. Η αρμόδια ελληνική αρχή αποφασίζει επί του παραδεκτού των αιτήσεων.

Άρθρο 3

Το αργότερο τρεις μήνες μετά τη λήξη της προθεσμίας που καθορίζεται στο άρθρο 1 παράγραφος 1, η αρμόδια ελληνική αρχή διαβιβάζει στην Επιτροπή τις συνολικές ποσότητες των προϊόντων για τα οποία έγιναν παραδεκτές οι αιτήσεις βάσει του παρόντος κανονισμού, κατανεμημένες κατά προϊόν, κατά μέσο μεταφοράς και κατά κράτος προορισμού.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 350 της 23. 11. 1992, σ. 1.